મારા જન્મ પહેલાની વાત છે. મારી મમ્મીનું સ્વાસ્થ્ય અનુકૂળ નહોતું. અવારનવાર ડૉક્ટરને કન્સલ્ટ કરવા પડે. ડૉક્ટરના કહેવાથી સોનોગ્રાફી ટેસ્ટ કરાવ્યો. મમ્મીને જે કાંઈ સમસ્યા હતી તે સગર્ભાવસ્થાને કારણે હતી. ડૉક્ટરે કહ્યું : ‘હજુ સમય જતાં સમસ્યા વધશે અને ડિલિવરી સમયે કદાચ માતા માટે જોખમ પણ ઊભું થઈ શકે. વળી, બાળક શારીરિક ખોડખાંપણવાળું કે વિકલાંગ જન્મે તેવી શક્યતા ઘણી છે. આવનારું બાળક કાયમ માટે તમારી એક જવાબદારી બની રહેશે. હજુ મોડું નથી થયું. ગર્ભપાત દ્વારા આ સમસ્યાનો અંત લાવી શકાશે.’